Michelle Yeoh

Michelle Yeoh (* 6. august 1962, Ipoh, Perak, Malajzia) je malajzijská herečka, známa z filmov ako Zajtrajšok nikdy neumiera (1997), Tiger a drak (2000), Gejša (2005), Múmia: Hrob dračieho cisára (2008) či Last Christmas (2019) a tiež z televíznych seriálov Marco Polo (2016) či Star Trek: Discovery (2017 - 2021). 

V roku 2023 získala Oscara za stvárnenie hlavnej postavy vo filme Všetko, všade, naraz.

 Detstvo a mladosť 
Narodila v čínskej rodine. V Ipohu žila do svojich 15 rokov, potom sa s rodičmi presťahovali do Spojeného kráľovstva, kde sa začala venovať tancu. Túžila sa stať profesionálnou baletkou, ale po zranení chrbtice musela od tohto sna upustiť a začala sa venovať choreografii a umeniu. V roku 1983 vyhrala súťaž Miss Malajsia. Krátko po tom odcestovala do Austrálie, kde sa zúčastnila ďalších súťaží krásy, z ktorých päť vyhrala.

 Kariéra 
Filmovú kariéru začala v akčných a bojových filmoch, kde robila väčšinu svojich kaskadérskych kúskov. Vo svojom treťom filme, v roku 1985, Red Force 2, už získala hlavnú rolu. V roku 1992 sa stala najlepšie platenou herečkou hongkongskej kinematografie, keď sa objavila vo filme  Jackie Chan: Superpoliš 3. V týchto filmoch účinkovala pod menom Michelle Khan.

Neskôr sa objavila už ako Michelle Yeoh v hollywoodskom filme James Bond: Zajtrajšok nikdy nezomiera z roku 1997. Na 49. ročníku Filmového festivalu v Berlíne bola súčasťou poroty. V roku 2000 sa objavila vo filme Tiger a drak, ktorý sa natáčal v rôznych provinciách Číny. Za svoj herecký výkon získala nomináciu na britské ocenenie BAFTA. V roku 2002 produkovala svoj prvý anglický film, The Touch.

Objavila sa tiež vo filme Gejša, z roku 2005, po boku Čang C’-i. Po boku Brendana Frasera a Jet-Liho si zahrala vo filme Múmia: Hrob dračieho cisára. Prepožičala svoj hlas v animovanej rozprávke Kung Fu Panda 2 z roku 2011. V rovnakom roku hrala hlavnú úlohu vo filme Luca Bessona Dáma, kde stvárnila Aun Schan Su Ťij. Kvôli účinkovaniu v tomto filme sa dostala na čiernu listinu mjanmarskej junty a má zákaz navštíviť Mjanmarsko.

Účinkovala tiež v televízii, v roku 2015 si zahrala v siedmich epizódach televízneho seriálu Protiúder a o rok neskôr sa objavila v televíznom seriáli Marco Polo, ktorý sa natáčal aj na Slovensku. V roku 2016 bola obsadená ako kapitánka hviezdnej flotily Philippa Georgiou v televíznom seriáli Star Trek: Discovery.

Potvrdila tiež účinkovanie vo filme Avatar 2, ktorý mal premiéru v roku 2022. V rovnakom roku stvárnila hlavnú úlohu v sci-fi surrealistickom komediálnom filme Všetko, všade, naraz. Jej herecký výkon jej priniesol všeobecné uznanie u kritikov, pričom David Ehrlich z IndieWire ohodnotil jej herecký výkon ako ten najlepší, aký Yeoh dosiahla. V januári 2023 získala za svoj herecký výkon vo filme nomináciu na ocenenie Academy Awards, pre najlepšiu herečku v hlavnej úlohe a cenu aj získala. 

Účinkovala aj v televíznom seriáli The Witcher: Blood Origin, kde stvárnila jednu z hlavných úloh a vo filme Prízrak v Benátkách.

 Súkromný život 
Jej manželom bol v rokoch 1988 až 1992 Dickson Poon. Ich manželstvo bolo bezdetné. V roku 1998 bola zasnúbená s kardiológom Alanom Heldmanom. Od roku 2004 je jej partnerom Jean Todt. 

V októbri 2011 ju požiadala spoločnosť Guerlain, aby sa stala ich ambasádorkou, čo prijala. Je budhistka, v marci 2008 navštívila Vietnam, aby nakrútila dokument pre Asian Injury Prevention Foundation. Je patrónkou projektu Save China’s Tigers, ktorý sa zaviazal chrániť juhočínskeho tigra. Má svoj otlačok na Avenue of Stars v Hongkongu.

V roku 2001 získala ocenenie DPM od sultána Azlana Shaha na počesť toho, že dodala slávu jej štátu Perak.

Má titul Rytiera Radu čestnej légie, ktorý obdržala v roku 2007 od francúzskeho prezidenta Jacquesa Chiraca a v roku 2012 ju francúzsky prezident Nicolas Sarkozy povýšil na dôstojníčku toho istého radu. V roku 2016 získala vyznamenanie dôstojníka francúzskeho Ordre des Arts et des Lettres (Rad umení a literatúry). O rok neskôr získala titul veliteľ Radu čestnej légie.

 Iné projekty 

 Externé odkazy 



 Zdroj 

Kategória:Malajzijskí herci
Kategória:Držitelia Oscara za najlepší ženský herecký výkon v hlavnej úlohe
Kategória:Držiteľky ceny Zlatý glóbus za najlepší ženský herecký výkon (komédia/muzikál)
Kategória:Držiteľky ceny Satellite Award
Kategória:Herečky, ktoré hrali Bond girls